text: Näitlejate arsenalile seab teksti iseloom kaheldamatult piiranguid. Neil tuleb esitada ülimahukat teksti, mille sõnastus, lauseehitus, struktuur ning rõhud erinevad tugevalt kõnekeelest. Lisaks ei jäta lavastuse piiratud ruum näitlejatele palju muid vahendeid peale teksti oma rollide välja joonistamiseks. Ometi kõik toimib. Elina Pähklimäe Emmi on suisa kaleidoskoopiline karakter, hõlmates nii madamebovarylikku kapriisitari ja õnnemängurit kui habrast, kogu elu ja õnne ees hirmu tundvat haldjalikku olendit. Lühikeseks jäänud prooviperiood võis mõjutada küll Pähklimäe sõnalist esitust, kuid mitte rolliloome meisterlikkust ja karakteri joonpuhast viimistlust.